महिला खत में तलाक-तलाक-तलाक लिख पति और तीन बच्चों को छोड़ प्रेमी संग गई, कोर्ट में कहा- पति शादी के बाद से ही नशे में मारपीट करता था

जठलाना (यमुनानगर). 30 वर्षीय एक मुस्लिम महिला खत में तलाक-तलाक-तलाक लिखकर पति और तीन बच्चों को छोड़ गई। पति की शिकायत पर पुलिस ने तलाश किया तो महिला अपने प्रेमी के साथ मिली। महिला ने कोर्ट में कहा कि उसने मुस्लिम परंपरा के अनुसार अपनी मर्जी से तलाक दिया है और प्रेमी के साथ ही रहना है। को लेकर कोई कानून न होने के कारण पुलिस ने कार्रवाई से हाथ खड़े कर दिए और महिला के पति को सलाह दी कि वह कोर्ट में याचिका दायर करे। फिलहाल महिला प्रेमी के साथ ही है।



मामला यमुनानगर के गांव नागल का है। दरअसल, यहां के रहने वाले अब्बास का करीब 10 साल पहले जठलाना की साजिया से निकाह हुआ था। इनके 5 बच्चे हुए, जिनमें दो की मौत हो चुकी है। एसपी को दी शिकायत में अब्बास ने बताया कि 15 जुलाई को वह काम पर गया तो घर में टॉयलेट बनवाने के लिए रखे 60 हजार रुपए लेकर साजिया गायब हो गई। जठलाना थाने में शिकायत दी तो पुलिसकर्मी ने 10 हजार रुपए मांगे।

पुलिसकर्मी और रसोइए ने पत्नी की फोटो देखकर कमेंट किया कि इससे तेरा कोई मुकाबला नहीं है। पुलिस ने अपहरण के बजाय गुमशुदगी की रिपोर्ट लिखी। उसने बताया कि साजिया यूपी के गांव लखनौती निवासी नसीम उर्फ छोटन के साथ गई। वह नागल में अपनी रिश्तेदारी में रहता था। अब्बास का कहना है कि उसकी पत्नी पढ़ी-लिखी नहीं है। ऐसे में चिट्ठी किसी और से लिखवाई गई है।

तफवीज-ए-तलाक का मामला

महिला के तीन तलाक देने के हक को लेकर मुस्लिम धर्म के जानकारों की राय अलग-अलग है। कुछ का कहना है कि निकाह के वक्त शौहर यदि यह अख्तियार दे कि बेगम तलाक दे सकती है। इसे आलिम से लिखवाया जा सकता है। एेसी सूरत में बीवी एेसे शौहर, जो नशे का आदी हो, अपराध में लिप्त हो, मारपीट करता हो, कलह करता हो या गंभीर बीमारी से घिरा हो तो तलाक दे सकती है। इसे तफवीज-ए-तलाक कहते हैं। वहीं एक पक्ष कहता है कि शरीयत तलाक का हक सिर्फ पुरुष को है।

घर से मिले पत्र में ये लिखा है

मैं ये तलाक अपनी मर्जी से ले रही हूं। घर छोड़कर जा रही हूं। घर इसलिए छोड़ रही हूं, क्योंकि ये (पति) मुझे परेशान करता था। जब से मेरी शादी हुई, ये शराब पीकर मेरे साथ मारपीट करता था। इसलिए मैं तलाक ले रही हूं। तलाक-तलाक-तलाक। अपनी मर्जी से ले रही हूं। इसमें किसी का कोई दोष नहीं है।’

कोई पैसा नहीं मांगा, जगाधरी से ढूंढा

अब्बास की शिकायत पर गुमशुदगी का केस दर्ज किया था। तलाश करने पर उसकी पत्नी जगाधरी में मिली। कोर्ट में बयान कराए गए। जहां उसने मर्जी से तलाक लेकर दूसरे के साथ रहने की बात कही। पुलिस पर पैसे मांगने के आरोप झूठे हैं। पता चला है कि अब्बास ने भी पत्नी को तीन तलाक कहा था। इस मामले में जो कार्यवाही बनती थी, पुलिस ने की है।- सतपाल सिंह, एसएचओ, जठलाना